
ДО
ОБЩИНСКИ СЪВЕТ
БУРГАС


Д ОК Л А Д Н А  З А П И С К А

ОТ ДИМИТЪР НИКОЛОВ- КМЕТ НА ОБЩИНА БУРГАС


ОТНОСНО: Отпускане на финансови средства за оборудване на Академична книжарница на Университетско издателство "Св. Климент Охридски" в Център за съвременно изкуство и библиотека - Бургас



УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
С Постановление на Министерски съвет № 2 от 4 януари 2023 г е взето решение за откриване на филиал в структурата на Софийски университет „Св. Климент Охридски“ в гр. Бургас. Съинициатор за създаването на филиала на Софийския университет е Община Бургас, която оказва активна подкрепа за неговото развитие. Подготовката на професионалисти с висше образование по специалностите на СУ отговаря на важна цел на ръководството на Общината за осигуряване на широк спектър от възможности за качествено обучение, допълващи портфолиото на Университет „Проф. д-р Асен Златаров“ и Бургаски свободен университет, което е устойчив механизъм за задържане и привличане на млади хора в Бургас и основен механизъм за постигане на по-добър ефект в усилията за преодоляване на демографските предизвикателства.
Затова ръководството на Общината активно подкрепя създаването на нови филиали на висши училища в Бургас и се стреми да осигури необходимите условия и материално-техническа база за нуждите на обучението в тях. 
Скоро след стартирането на първата академична година на Филиала на СУ се открои отчетлива необходимост от съществуване на академична книжарница на университетското издателство в Бургас. Издателство „Св. Кл. Охридски“ е създадено през 1986 г., а издателската му дейност обхваща всички сфери на знанието, включително и в обхвата на специалностите, преподавани в Бургас. В тази връзка преподавателите от Филиала предложиха създаването на възможност литературата на издателството да е достъпна за бургаските студенти на Университета, което да се случи чрез разкриване на книжарница на място. 
След отправено предложение от страна на Софийски университет „Св. Климент Охридски“ и във връзка с взето Решение на Общински съвет Бургас по т. 38, Протокол № 7 от 14.02.2024 г. беше предоставен безвъзмездно на Софийски университет „Св. Климент Охридски“ обособена част от имот, находящ се на територията на „Културно-образователен център на съвременното изкуство и библиотека“ - за създаване на книжарница на Университетско издателство „Св. Климент Охридски“. Помещението се предоставя за срок от 10 /десет/ години и представлява обособена площ, обозначена като „Гардероб“, с площ 16,01 кв.м. 
За да функционира книжарницата пълноценно и да предоставя добри условия за работа и експозиция на продаваната там литература, е необходимо помещението да бъде обзаведено и оборудвано така, че да отговаря на нуждите на модерна книжарница. 
С оглед на факта, че сградата, която е собственост на Общината и представлява Културно-образователен център за съвременното изкуство и библиотека, който е в центъра на редица културни и творчески инициатива, то новооборудваната книжарница ще стане пълнокръвна част от интелектуалната инфраструктура на града. 
В случай че Университетско издателство „Св. Климент Охридски“ преустанови дейността си, оборудването остава собственост на Община Бургас и „Културно-образователен център за съвременното изкуство и библиотека“.
В тази връзка и в отговор на постъпило искане за съдействие от страна на Университетско издателство "Св. Климент Охридски" – предлагам Община Бургас да подпомогне дейностите по оборудване на книжарницата. Приблизителната стойност на цялостното обзавеждане и оборудване е около 14 200 (четиринадесет хиляди и двеста) лева.
Предвид изложеното, на основание чл. 21, ал. 1, т. 8 от Закон за местното самоуправление и местната администрация, предлагам Общински съвет Бургас да вземе следното
РЕШЕНИЕ:
Дава съгласие да бъдат предоставени еднократно финансови средства в размер на 14 200 (четиринадесет хиляди и двеста) лева на Университетско издателство "Св. Климент Охридски" за оборудване на академична книжарница на издателството в Център за съвременно изкуство и библиотека – Бургас.
Средствата да се осигурят от бюджета на Община Бургас за 2024 г. – направление „Библиотечно-информационно обслужване“.



С уважение,

ДИМИТЪР НИКОЛОВ
Кмет на Община Бургас

[bookmark: _GoBack]
2

image1.png




image2.png




